חואקין פיניקס

חואקין רפאל פיניקס (באנגלית: Joaquin Rafael Phoenix; נולד ב-28 באוקטובר 1974) הוא שחקן ומפיק קולנוע יהודי-אמריקאי, זוכה פרס אוסקר לשחקן הטוב ביותר על תפקידו בסרט "ג'וקר" (2019). תפקידיו הקולונועיים הגדולים הראשונים היו בסרטים "חופשה בחלל" (אנ') (1986), ו-"הורים במשרה מלאה" (1989). מאוחר יותר, היה מועמד לפרס האוסקר לשחקן המשנה הטוב ביותר עבור גילומו של הקיסר המרושע קומודוס באפוס ההיסטורי של רידלי סקוט "גלדיאטור" (2000), בו כיכב לצידו של ראסל קרואו. בהמשך זכה להצלחה נוספת ב"סיינס" (2002), לצד מל גיבסון ו"הכפר" (2004), שניהם של מ. נייט שאמלאן. ב-2005 זכה בפרס גלובוס הזהב לשחקן הראשי הטוב ביותר לתפקיד קומי או מוזיקלי עבור גילומו של המוזיקאי והזמר ג'וני קאש בסרט "הולך בדרכי", עליו גם קיבל מועמדות נוספת ללפרס אוסקר. בשנת 2012 פיניקס כיכב בסרט הדרמה הפסיכולוגית של פול תומאס אנדרסון "המאסטר". על תפקיד זה קיבל מועמדות בפעם השלישית לפרס אוסקר, וזכה בפרס השחקן הטוב ביותר בפסטיבל הסרטים של ונציה. בשנת 2013 כיכב בסרט "היא", ועל תפקידו זה היה מועמד לפרס גלובוס הזהב. בשנת 2019 גילם פיניקס את דמותו של הג'וקר במותחן הפסיכולוגי של טוד פיליפס, "ג'וקר" (2019). תפקידו זה זכה בשבחים גורפים ופיניקס קיבל פרסים רבים כולל פרס גלובוס הזהב, פרס גילדת שחקני המסך, ואף זכה לראשונה בפרס אוסקר לשחקן הטוב ביותר. לצד היותו שחקן ומפיק, פיניקס הוא גם פעיל זכויות בעלי חיים ואיכות הסביבה במשך שנים רבות. נולד בשם חואקין רפאל בוטום וגדל בסן חואן, פוארטו ריקו. אימו יהודייה שנולדה ברובע הברונקס למשפחה אורתודוקסית. אביו אמריקני-קתולי. בגיל 6 עברו לקליפורניה שבארצות הברית, שם החל קריירה כילד שחקן, לאחר שהוריו השחקנים עודדו את כל חמשת ילדיהם לדבוק בקריירת בידור ומשחק. הוריו הצטרפו לכת הנוצרית הטבעונית "Children of God", אך פרשו ממנה לאחר כמה שנים, אם כי נותרו טבעונים. על הרקע הדתי של משפחתו אמר פיניקס, "הוריי האמינו באלוהים. אני יהודי, אמי יהודייה, אבל היא מאמינה בישו... אבל הם אף פעם לא היו דתיים... תמיד הייתה להם הבנה רוחנית אלטרנטיבית של הדברים". בילדותו כשחקן מתחיל בחר להחליף זמנית את שמו לליף פיניקס (Leaf Phoenix). אל עולם המשחק נכנס פיניקס בהופעות אורח בסדרות טלוויזיה, ולאחר מכן עשה את הופעת הבכורה הקולנועית שלו ב-1986 בסרט המדע הבדיוני "SpaceCamp". כעבור מספר שנים פרש ממשחק ועבר עם אביו להתגורר במקסיקו. ב-1993 שב פיניקס להוליווד, והיה זה שהזמין את האמבולנס כשאחיו המנוח, השחקן ריבר פיניקס, לקח מנת יתר ונפטר כתוצאה מכך. ב-1995 התפרסם בסרט "פיתוי קטלני" של הבמאי גאס ואן סנט לצד ניקול קידמן וקייסי אפלק. בהמשך קיבל ביקורות טובות על תפקידו ב"פיתוי קטלני" וכן וקיבל מועמדות לפרס האוסקר על תפקידו כקומודוס, קיסר רומא ב"גלדיאטור" של הבמאי רידלי סקוט. בנוסף הופיע במספר תפקידי משנה בסרטים מצליחים כ"8 מ"מ" של ג'ואל שומאכר ובשני סרטיו של מ. נייט שאמלאן, "סיינס" ו"הכפר". ב-2005 קיבל את "הפרס ההומניטרי" בפסטיבל הסרטים של סן דייגו על עבודתו בסרט "ארת'לינגס" ("Earthlings"). באותה שנה שיחק בסרט "הולך בדרכי", עליו זכה בפרס גלובוס הזהב לשחקן הראשי הטוב ביותר בסרט קומי או מוזיקלי. ב-2006 קיבל מועמדות לפרס האוסקר לשחקן הטוב ביותר על תפקידו בדרמה הביוגרפית-מוזיקלית "הולך בדרכי", בה גילם את זמר הקאנטרי ג'וני קאש. ב-2007 שיחק בסרט "הלילה הוא שלנו" לצידו של מארק וולברג. בשנת 2008 הודיע פיניקס כי החליט לפרוש מקריירת המשחק שלו ולהתחיל להתמקד בקריירת המוזיקה שלו. בשנת 2009 התארח בתוכנית הלילה של דייוויד לטרמן, למען קידום סרטו "שתי אהבות". הוא הגיע לאולפן בחליפה שחורה, משקפי שמש, שיער ארוך ומדובלל וזקן עבה. התנהגותו הייתה מוזרה ומעופפת. לטרמן ניצל את ההזדמנות לחבוט בהופעתו החיצונית והתנהגותו לאורך כל הראיון. את הריאיון לטרמן קינח במשפט: "חואקין אני מצטער שלא יכולת להיות כאן הערב". התנהגות זו, בנוסף להופעות הראפ שלו במועדונים בלאס וגאס ובמיאמי גררו תגובות רבות בתקשורת האמריקאית. בן סטילר ניצל את טקס פרס אוסקר ה-81 וביצע פארודיה על הופעתו והתנהגותו של פיניקס. ב-2010 התברר כי התנהגותו הביזארית היא למעשה משחק, בו גילם פיניקס דמות שפיתח, כחלק מפרויקט של סרט מוקומנטרי בבימויו של קייסי אפלק. ב-2012 שיחק בסרטו של פול תומאס אנדרסון, "המאסטר". הוא זכה בפרס השחקן הטוב ביותר בפסטיבל ונציה יחד עם פיליפ סימור הופמן, והועמד לפרס השחקן הטוב ביותר באוסקר. ב-2014 שיחק בסרט העצמאי "היא" של ספייק ג'ונז, עליו היה גם מועמד לפרס גלובוס הזהב בקטגוריית "השחקן הראשי הטוב ביותר". באותה שנה, שיחק בסרט "המהגרת" לצד מריון קוטיאר. ב-2015, שיחק בסרט "איש ללא היגיון", וחזר לשתף פעולה עם פול תומאס אנדרסון בסרט "מידות רעות". ובנוסף שיחק בתפקיד ישו בסרט מריה מגדלנה, שיצא להקרנה ב-2018. ב-2019 שיחק בתפקיד הראשי בסרט "ג'וקר". בשביל התפקיד פיניקס הוריד את משקל גופו באופן דרסטי (בערך 24 קילו). פיניקס הסביר שהמראה הזה מציג את הסיפור של דמותו בסרט בצורה טובה יותר. על תפקידו בסרט זכה בפרס אוסקר לשחקן הטוב ביותר, בפרס גלובוס הזהב לשחקן הטוב ביותר - סרט דרמה ובפרס גילדת שחקני המסך לשחקן הטוב ביותר בסרט קולנוע. ב-2023 שיחק בתפקיד הראשי בסרט "נפוליאון" בתור הקיסר הצרפתי, נפוליאון בונפרטה. כמו כן בסרט "בו מפחד" בתפקיד הראשי, עליו קיבל מועמדות פרס גלובוס הזהב לשחקן הטוב ביותר - סרט מוזיקלי או קומדיה. פיניקס ידוע בזכות הפעילות שלו למען בעלי חיים, והוא טבעוני. במהלך השנים, הוא שיתף פעולה עם ארגוני זכויות בעלי חיים כדי להעלות מודעות לצער בעלי חיים ולקידום טבעונות. פיניקס הוא חבר בארגונים "In Defense of Animals" ו-"PETA", והשתתף בקמפיינים בשניהם. הוא לא לובש בגדים שעשויים מעור בעלי חיים. בסרטיו, הוא מבקש שתחפושות עור יהיו עשויות מחומרים סינתטיים. לעומת זאת, בריאיון לפלייבוי ב-2014, הוא טען אחרת כשאמר שהמגפיים ב"Walk the Line" היו וינטאז'. הוא קריין את הסרט הדוקומנטרי "ארת'לינגס" בשנת 2005 עבור "Nation Earth", אשר מתאר את התלותיות המוחלטת של האנושות בבעלי חיים למטרות כלכליות. ניתן לו ה-Humanitarian Award בפסטיבל הסרטים הבינלאומי בסן דייגו בשנת 2005, עבור עבודתו ותרומתו ל-Earthlings. הוא דובב את הדוקומטרי השני שלו עבור Nation Earth הקרוי בשם Unity (2015), יחד עם סלבריטאים מפורסמים אחרים כמו ג'סיקה צ'סטיין ואלן דג'נרס. הוא עזר להעלות מודעות לגבי התמיכה לכאורה של וולמארט בהתעללות בחזירים ובתעשיית העור האכזרית של סין. בשנת 2013, הוא כיכב בסרט של ארגון PETA, המראה את פיניקס "טובע" בזמן שהוא מקריין: "במים, בני אדם טובעים בדיוק כמו שדגים נחנקים על האדמה. שים את עצמך במקומם, נסה להבין". ABC סירבו להקרין את הסרט בזמן ההקרנה של ה-Academy Awards. ב-2016, פיניקס כיכב בצילומים לקמפיין נגד צמר עבור PETA. ב-2017 הוא הפיק בפועל את הדוקומנטרי What the Health, שהוצג בהופעת בכורה ב-16 ביוני 2017 בנטפליקס. הסרט טוען שהוא "חושף את הקנוניה ואת השחיתות בממשלה ובעסקים הגדולים שעולים לנו טריליונים של דולרים לטיפולים בריאותיים, ומשאירים אותנו חולים." העכביש לורידיה פיניקסי קרוי על שמו של השחקן, לאחר שהחוקרים שגילו את המין שמו לב לדמיון בין הדוגמה על גבו לבין דמותו של פיניקס בסרט "ג'וקר". באוקטובר 2023, עם פתיחת מלחמת חרבות ברזל, פיניקס, יחד עם עוד קבוצה של 54 אמנים ואישים בתעשיית הבידור חתם על מכתב פתוח לנשיא ג'ו ביידן. חותמי המכתב מבקשים מהנשיא ביידן לקרוא להפסקת אש בעזה ובישראל. המכתב מדגיש את המשבר ההומניטרי בעזה, נטען שם כי אזלו לתושבים אספקה חיונית כמו מזון, מים, חשמל ותרופות. למעט הבקשה לשחרור בטוח של בני הערובה אין במכתב התייחסות לכאב ולנזק שנגרם לתושבי ישראל בכלל ולישובים הסמוכים לעזה בפרט. בספטמבר 2024 הצטרף פיניקס, יחד עם מאות מוזיקאים ושחקנים, לעמוד אינסטגרם בשם Artist4caesefire הקורא לנשיא ביידן למנוע חימוש ממדינת ישראל פיניקס פעיל בתחום הטבעונות. כשבתחילת דרכו השתתף בפרסומות, הוא סירב בתוקף לפרסם מוצרי חלב, בשר וג'אנק פוד בשל תפיסת העולם הטבעונית האדוקה של הוריו. כמו רוב בני משפחתו, הוא נותר טבעוני עד היום. קייסי אפלק היה גיסו עד ל-2016, כאשר היה נשוי לאחותו של פיניקס, סאמר. משנת 2016 נמצא פיניקס בזוגיות עם השחקנית רוני מארה. השניים מאורסים, ובספטמבר 2020 נולד לזוג בן בכור. מחנה חלל (1986) - בתפקיד: מקס גרהאם. הורים במשרה מלאה (1989), של רון הווארד - בתפקיד: גארי באקמן. פיתוי קטלני (1995) - בתפקיד: ג'ימי אמט. להמציא את האהבה (1997) - בתפקיד: דאוג הולט. סיבוב פרסה (1997) - בתפקיד: נובי אן. טאקר. בחזרה למלזיה (1998) - בתפקיד: לואיס מקברייד. 8 מ"מ (1998) - בתפקיד: מאקס קליפורניה. המטרה: קליי (1998) - בתפקיד: קליי בידוול. רחובות מושחתים (2000) - בתפקיד: ווילי גוטיירז. גלדיאטור (2000) - מועמדות לאוסקר - בתפקיד: קומודוס. עט הסקנדל (2000) - בתפקיד: קולמייר. חייל מצטיין (2001) - בתפקיד: ריי אלווד. סיינס (2002) - בתפקיד: מאריל הס. חומה מול הים (2003) - בתפקיד: ג'ון. אחי הדוב (2003) - דיבוב קולו של קינאי. הכפר (2004) - בתפקיד: לושיוס הארט. מלון רואנדה (2004) - בתפקיד: ג'אק דאגליש. תחנה 49 (2004) - בתפקיד: ג'אק מוריסון. הולך בדרכי (2005) - מועמדות לאוסקר - בתפקיד: ג'ון אר. קאש. ארת'לינגס (2005) - סרט דוקומנטרי - בתפקיד: הקריין. הלילה הוא שלנו (2007) - בתפקיד: בובי גרין. שתי אהבות (2009) - בתפקיד: ליאונרד קרדיטור. גברים בשחור 3 (2012) - ללא קרדיט. המאסטר (2012) - בתפקיד: פרדי קוואל. היא (2014) - בתפקיד: תיאודור. המהגרת (2014) - בתפקיד: ברונו וייס. מידות רעות (2015) - בתפקיד: לארי "דוק" ספורטלו. איש ללא הגיון (2015) - בתפקיד: אייב. יום נפלא (2018) - בתפקיד: ג'ו. האחים סיסטרז (אנ')‏ (2018) - בתפקיד: צ'ארלי סיסטרז. אל דאגה, הוא לא יגיע רחוק ברגל (2018) - בתפקיד: ג'ון קאלהאן. מריה מגדלנה (2018) - בתפקיד: ישו ג'וקר (2019) - בתפקיד: ארתור פלק / הג'וקר קדימה קדימה ‏(2021) - בתפקיד: ג'וני. בו מפחד (2023) - בתפקיד: בו וסרמן. נפוליאון (2023) - בתפקיד: נפוליאון בונפרטה. ג'וקר: טירוף בשניים (2024) - בתפקיד: ארתור פלק. אדינגטון (TBA) חואקין פיניקס, במסד הנתונים הקולנועיים IMDb (באנגלית) חואקין פיניקס, באתר "אידיבי", מאגר הידע העברי לקולנוע ישראלי ועולמי חואקין פיניקס, באתר AllMovie (באנגלית) חואקין פיניקס, באתר Rotten Tomatoes (באנגלית) חואקין פיניקס, באתר Box Office Mojo (באנגלית) חואקין פיניקס, באתר Metacritic (באנגלית) חואקין פיניקס, במסד הנתונים הקולנועיים KinoPoisk (ברוסית) חואקין פיניקס, באתר MusicBrainz (באנגלית) חואקין פיניקס, באתר Yandex.Music (ברוסית) חואקין פיניקס, באתר Discogs (באנגלית) חואקין פיניקס, באתר Songkick (באנגלית) חואקין פיניקס, באתר Genius MY JOAQUIN PHOENIX PAGE איתמר זהר, מה עובר על חואקין פיניקס?, באתר הארץ, 10 בפברואר 2009 סיון מזרחי, ‏שונאים סיפור אהבה: למה הוליווד לא מצליחה לעכל את חואקין פיניקס?, באתר ‏מאקו‏, 11 בפברואר 2014 אבנר שביט‏, "החלום שלי: לבקר בישראל עם אמא": ריאיון לא שגרתי עם חואקין פיניקס, באתר וואלה, 3 במאי 2018 אמיר קמינר, איך דוהרים על כיסא גלגלים במהירות 20 קמ"ש?, באתר "ידיעות אחרונות", 26 בספטמבר 2018 Buzz.ie, "Joaquin Phoenix talks about the challenge of playing Jesus in new biopic Mary Magdalene", March 21 2018 חגית גינזבורג, ‏מלך הלילה: דיוויד לטרמן פורש, מדובר בסופו של עידן, באתר מעריב אונליין, 20 במאי 2015 J. Kim Murphy, Joaquin Phoenix, Cate Blanchett and More Stars Demand Joe Biden Call for Israel-Gaza Ceasefire: ‘Compassion Must Prevail’, Variety, ‏2023-10-20 (באנגלית אמריקאית) שחקנים וזמרים אמריקניים בקריאה לנשיא ארה"ב: "עצור את החימוש לישראל", באתר www.makorrishon.co.il ריאיון עם חואקין פיניקס, 2006, באתר Animal Liberation Front "ג'וקר: טירוף בשניים" חייב אזהרת טריגר ספציפית מאוד, באתר mako, ‏2024-10-03